REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/301-17

8. januar 2018. godine

B e o g r a d

ZAPISNIK

12. SEDNICE ODBORAZA ZDRAVLjE I PORODICU

ODRŽANE 28. DECEMBRA 2017. GODINE

Sednica je počela u 13,00 časova.

Sednici je predsedavao doc. dr Darko Laketić, predsednik Odbora.

Sednici su prisustvovali članovi Odbora: mr. dr Ljubica Mrdaković Todorović, dr Dragana Barišić, prof. dr Dušan Milisavljević, dr Desanka Repac, prim. dr Milovan Krivokapić, dr Danijela Stojadinović, dr Danica Bukvić, prof. dr Milan Knežević, dr Svetlana Nikolić Pavlović, dr Žarko Korać, dr Muamer Bačevac i dr Radoslav Jović.

Sednici nisu prisustvovali članovi Odbora: Branka Stamenković, dr Dragan Vesović, Aleksandar Šešelj i Nemanja Šarović, kao ni njihovi zamenici.

 Sednici je prisustvovao i državni sekretar Ministarstva zdravlja dr Meho Mahmutović.

Na predlog predsednika Odbora, većinom glasova, usvojen je sledeći:

D n e v n i r e d

1. Razmatranje Informacije o radu Ministarstva zdravlja za period januar - mart 2017. godine;
2. Razmatranje Informacije o radu Ministarstva zdravlja za period april – jun 2017. godine i za period jul - septembar 2017. godine;

 3. Informisanje Odbora o Ciljevima održivog razvoja;

4. Razmatranje predstavki građana i ogranizacija;

 5. Razno.

Pre prelaska na razmatranje utvrđenog dnevnog reda, usvojeni su, bez primedaba, zapisnici 10. i 11. sednice Odbora, koje su održane 7. i 17. novembra 2017. godine.

Saglasno članu 76. Poslovnika Narodne skupštine, predsednik Odbora doc. dr Darko Laketić je predložio da se o prve dve tačke dnevnog reda vodi zajednički načelni pretres, s obzirom na to da je Ministarstvo zdravlja podnelo informacije koje se odnose na različite periode u 2017. godini.

Odbor je sa 12 glasova za, 1 glas uzdržan od ukupno 13 prisutnih, usvojio predlog da se o prve dve tačke dnevnog reda vodi zajednički načelni pretres.

 Prva i druga tačka dnevnog reda – **Razmatranje Informacije o radu Ministarstva zdravlja za periode januar - mart 2017. godine; april – jun i jul - septembar 2017. godine**

 Predsednik Odbora doc. dr Darko Laketić je ukazao na odredbe člana 229. Poslovnika Narodne skupštine, nakon čega je dr Meho Mahmutović, državni sekretar Ministarstva zdravlja, predstavio rad ovog ministarstva u tri kvartalna perioda 2017. godine i naveo sledeće:

-Ministarstvo je svoje aktivnosti u pomenutom periodu usmerilo paralelno na razvoj infrastrukture, nabavku opreme, obnavljanje kadrova u zdravstvu i unapređenje normativnih akata;

-Prema rezultatima istraživanja Evropskog zdravstvenog potrošačkog indeksa, naša zemlja je poslednjih godina sve bolje rangirana, sa tendencijom rasta. Podsetio je da se ovim indeksom analizira više indikatora u evropskom zdravstvu i da je naš cilj da se unaprede loše ocenjena polja, na koja ukazuje ovo istraživanje.

-Otvoren je novi Klinički centar Niš, a u toku su pregovori za rekonstrukcije kliničkih centara u Beogradu, Novom Sadu i Kragujevcu. Paralelno se radi na obnavljanju sedam kliničko - bolničkih ustanova u Beogradu. Priprema se projektna dokumenatcija za izgradnju druge zgrade Univerzitetske dečje klinike ''Tiršova'', koja će predstavljati najveću i najreprezentativniju dečiju bolnicu u regionu.

 -Aktivnosti na razvoju zdravstvene infrakstrukture su podržane sredstvima iz budžeta, ali i mnogim projektima koje pokreće Kancelarija za upravljanje javnim ulaganjima. Takođe, podršku ovom minsitarstvu u pomenute svrhe pružaju Vlada i predsednik države.

-Novine u postupku obnavljanja medicinske opreme su kupovina šest novih akceleratora - aparata za zračenje tumora, čija bi primena u radioterapiji već početkom 2018. godine trebalo da smanji ili potpuno ukine liste čekanja za onkološke pacijente. Kupovinom gama noža dosta se uštedelo i obezbedilo lečenje pacijenata u našoj zemlji.

-Unapređenje i usklađivanje domaćih normativa u oblasti zdravstva sa evropskim zakonodavstvom je korisno pre svega za naš sistem zdravstva. U 2017. godini je doneto nekoliko novih zakona i pravilnika, kao i jedna dopuna zakona. Nedavno donet Zakon o medicinskim sredstvima je primer potpuno usklađenog zakona sa evropskim zakonima u toj oblasti, a u pripremi je dosta novih zakona, koji bi naredne godine trebalo da uđu u skupštinsku proceduru.

-Na međunarodnom planu u oblasti zdravstva su postignuti značajni uspesi. Primer je kako pomenuto istraživanje Evropskog zdravstvenog potrošačkog indeksa, tako i zajednički projekti sa drugim zemljama kao što je Tvining lajt projekat pod pokroviteljstvom Evropske unije, kojim Institut za javno zdravlje Srbije ''Dr Milan Jovanović Batut'' sarađuje sa Nacionalnim institutom za zdravlje iz Italije na aktivnostima zanavljanja mikrobioloških laboratorija u našoj zemlji i prevenciji intrahospitalnih infekcija. Ovim projektom takođe prvi put u našoj zemlji se vrši uporedno ispitivanje našeg i evropskog centra za prevenciju i praćenje zaraznih bolesti.

-Na nedavno održanoj video konferenciji na kojoj se razmatralo Poglavlje 28, koje je podeljeno na dve dela: politiku zaštite potrošača i politiku zaštite javnog zdravlja, predstavnici EU su pozitivno ocenili napore i postignuća naše zemlje u oblasti javnog zdravlja.

-Doneti su novi kadrovski planovi zdravstvenih ustanova, što je bitno jer isti nisu menjani od 2013. godine, čime su se stekli uslovi za prijem novog medicinskog osoblja.

-Zaživeo je koncept elektronskog zdravstva u sklopu Akcionog plana Vlade. Elektronski recept se primenjuje na celoj teritoriji Beograda, kao i u još 42 zdravstvene ustanove u Srbiji. Plan je da se primena ovog recepta uvede u Srbiji do kraja 2018. godine s tim da je moguće da se ovaj proces dovrši do prve polovine naredne godine.

-Radi se na ažiriranju i skraćivanju lista čekanja. Formirana je radna grupa koja se bavi centralnom listom čekanja i nakon završetka ove liste, očekuju se prvi pozitivni rezultati.

-Manje je primedbi na IZIS- integrisani zdravstveni informacioni sistem, jer i doktori i pacijenti sve više uviđaju prednosti ovog sistema. Za uspešnu primenu ovog sistema, zadužena je i radna grupa Ministarstva.

U diskusiji povodom ove tačke dnevnog reda, učestvovali su: prof. dr Žarko Korać, doc. dr Darko Laketić, dr Radoslav Jović, dr Svetlana Nikolić Pavlović i dr Meho Mahmutović.

Prof. dr Žarko Korać smatra da bi prilikom predstavljanja rada Ministarstva trebalo navesti probleme u sistemu zdravstva, kao i i planove za njihovo rešavanje. Većina građana ima kritičan odnos prema zdravstvu i vidi ga kao mesto velike korupcije, a lično smatra da naš zdravstveni sistem najviše počiva na entuizijazmu zdravstvenih radnika. Pored problema u vezi sa listama čekanja, specijalizacijama, nemogućnostima zaposlenja, odliva lekara i mnogih drugih, izdvojio je problem dužine boravka naših pacijenata u bolnicama i nerešen odnos između privatnog i državnog zdravstvenog sektora. Izneo je i da ove izveštaje treba kvartalno predstaviti Odboru, te navesti probleme po raznim granama medicine i prioretite u njihovom rešavanju. Smatra da se mnogi problemi u zdravstvu, navedeni u anketama pacijenata, mogu otkloniti većom disciplinom i drugačijom organizacijom rada u zdravstvu.

Dr Meho Mahmutović, državni sekretar, povodom prethodne diskusije je rekao da je većina problema u zdravstvu nasleđena iz ranijeg perioda, kada su mnogi problemi ''gurani pod tepih'', zbog čega je sada potrebno uložiti mnogo više truda za efikasnije zdravstvo. Primera radi, infrastruktura nije obnavljana godinama unazad, što se poslednjih godina menja. Unapređenje sistema zdravstva je proces koji zahteva vreme, ali je bitno da naše zdravstvo napreduje u svim segmentima, od infastrukturnog do terapijskog. Pored zdravstvene inspekcije, formirano je antikoruptivno radno telo koje prati i reaguje na svaku primedbu u vezi sa zdravstvom. Ovo ministarstvo nastoji da zdravstveni sistem bude ravnomeran na celoj teritoriji Srbije i da svi građani imaju ista prava, jer je i izdvajanje za zdravstveno osiguranje svakog pojedinca isto. Iako je ovo izdvajanje manje u odnosu na druge evropske zemlje, naši pacijenti imaju kompletnu zdravstvenu zaštitu. Privatne zdravstvene ustanove su u nekim segmentima (operacija katarkte, postupak vantelesne oplodnje) inetegrisane u zdravstveni sitem, ali se i dalje najteže operacije obavljaju u državnom zdravstvu, što je dostupno svakom našem pacijentu.

Doc. dr Darko Laketić je kao učesnik panel diskusija na temu izgradnje kliničkih centara, pomenuo da je rok za završetak ovih radova bio 2009. godine, ali da su te godine od četiri klinička centra, započeti radovi samo na jednom kliničkom centru, dok za preostala tri nije bila urađena ni projektno tehnička dokumenatacija. Ocenio je da se tek posle 2012. godine desio značaj pomak u ovoj oblasti. Imajući u vidu ulaganje u kadar, infrastrukturu, elektronsko zdravstvo, izrazio je uverenje da će u narednom periodu biti značajno poboljšan sistem zdravstvene zaštite.

Dr Radoslav Jović je podsetio da se 2014. godine zdravstvo suočilo sa istraživanjem po kojem smo, prema standardima EU, bili svrstani na dno lestvice u zdravstvu. Smatra da je poslednjih godina ovaj resor napravio najveće iskorake pre svega obnavljanjem kadrova, ali i ulaganjem u infrastrukturu i opremu, što je sve u interesu veće sigurnosti paciejnata. Sugerisao je da naši najbolji kadrovi treba da edukuju lekare u unutrašnjosti, kako bi se omogućila jednakost u pružanju zdravstvene zaštite na teritoriji cele zemlje. Stoga bi trebalo jačati stručnu saradnju između profesora univerziteta i lekara. Privatni sektor se još uvek doživljava kao neprijateljski, iako su to su dve grane istog stuba i to treba menjati. Temama kao što su: porodica, preventiva i farmakološka mafija bi u narednom periodu trebalo posvetiti veću pažnju. Dodao je da lekar nema pravo da zastupa interese antivakcinalnog lobija i predložio da se tim doktorima oduzme licenca.

Dr Svetlana Nikolić Pavlović je pohvalila rad ovog ministarstva u poslednje dve godine, posebno imajući u vidu da se u zdravstvenom sistemu krenulo ne od nule, već od minusa. Veruje da će kada se obezbede kadrovi i infrakstruktura ovi rezultati biti još bolji. Sugerisala je da se u narednom periodu više obrati pažnja na primarnu zdravstvenu zaštitu jer su pojedini domova zdravlja ''na izdisaju''. Takođe, smatra da bi vrhunsku zdravstvenu uslugu trebalo omogućiti na celoj teriitoriji naše zemlje, te je s tim u vezi naglasila potrebu da okruzi dobiju angio sale, kako bi svi naši pacijenti imali iste šanse za lečenje i oporavak.

Dr Meho Mahmutović, državni sekretar, istakao je sistematičan rad ovog ministarstva i dodao da se u ovom resoru sve aktivnosti obavljaju po ozbiljno razrađenom planu. Institutu ''Batut'' je primera radi dato da utvrdi teritorijalnu i starosnu strukturu lekara specijalista radi adekvatnijeg i svrsishodnijeg odobravanja specijalizacija. Takođe, Ministarstvo veliku pažnju posvećuje prevenciji, te se pored redovnih, uvode i novi skrining programi, kao što su organizovani pregledi za sve pacijente bez zdravstvenih knjižica i uputa. Formirana je posebna radna grupa koja je obilazila bolnice i ocenjivala rad u njima, organizaciju i stručnost menadžmenta, nakon čega je veliki broj menadžera bio smenjen. Takođe, je naveo značaj kontinuirane medicinske edukacije, te je izrazio slaganje sa stavom da je u privatnj praksi nedovoljno iskorišćen potencijal i da se u narednom periodu planira bolja integrisanost ovog sektora, kao i kompletna informatizacija celokupnog zdravstvenog sistema.

 Odbor za zdravlje i porodicu je u skladu sa članom 229. Poslovnika Narodne skupštine, razmotrio Informacije o radu Ministarstva zdravlja za periode: januar - mart; april – jun i jul - septembar 2017. godine i odlučio je jednoglasno (11 glasova za od ukupno 11 prisutnih) da ih prihvati, o čemu će Narodnoj skupštini podneti izveštaj.

Treća tačka dnevnog reda – **Informisanje Odbora o Ciljevima održivog razvoja**

 Predsednik Odbora doc. dr Darko Laketić je najavio dr Draganu Barišić za izvestioca o ovoj tački dnevnog reda, s obzirom na to da je imenovana bila predstavnik Odbora za zdravlje i porodicu na Informativnom seminaru o Ciljevima održivog razvoja i radionici o proceni spremnosti Narodne skupštine za praćenje implementacije ciljeva, održanom u Vrdniku od 3- 4. novembar 2017. godine,

 Dr Dragana Barišić je istakla da Agenda Ujedinjenih nacija (UN) za održivi razvoj do 2030. godine predstavlja strateški dokument koji su usvojili čelnici država i vlada na samitu UN, održanom u septembru 2015. godine. Ovim dokumentom međunarodna zajednica se obavezala da u periodu od 15 godina: iskoreni ekstremno siromaštvo; obezbedi održivi ekonomski rast i razvoj; osigura rodnu ravnopravnost; eliminiše nasilje prema devojčicama i ženama; ublaži posledice klimatskih promena i uspostavi miroljubiva, inkluzivna društva zasnovana na vladavini prava. Agenda obuhvata tri stuba održivog razvoja: ekonomski, socijalni i zaštitu životne sredine u čijem su središtu 17 ciljeva održivog razvoja i 169 podciljeva.

Svrha Ciljeva održivog razvoja predstavlja usmeravanje i koordinisanje nacionalnih javnih politika ka zajedničkoj viziji za čovečanstvo, a isti se nadovezuju na prethodnu agendu za smanjenje siromaštva poznatu kao Milenijumski ciljevi razvoja. Iako Ciljevi održivog razvoja nisu zakonski obavezujući, vlade su preuzele moralnu obavezu da ih sprovedu nabolje što mogu, u skladu sa svojim kapacitetima i nacionalnim prioritetima. Agenda ističe i ključnu ulogu nacionalnih parlamenata u smislu donošenja zakona i njihove uloge u obezbeđivanju javne odgovornosti za delotvorno ispunjavanje obaveza, odnosno odgovora na zahteve postavljenih ciljeva. Shodno tome, Republika Srbija je aktivno bila uključena u proces formulisanja ciljeva Agende UN za održivi razvoj do 2030. godine i posvećena je punoj implementaciji ovog dokumenta.

Vlada Republike Srbije je decembra 2015. godine osnovala Međuresornu radnu grupu za sprovođenje Agende 2030, o održivom razvoju, a jula 2017. godine, za predsednika ove grupe imenovana je ministarka bez portfelja zadužena za demografiju i populacionu politiku prof. dr Slavica Đukić Dejanović. Istovremeno je započet proces skeniranja postojećih politika u odnosu na zacrtane ciljeve održivog razvoja i pregovaračkih poglavlja, s obzirom na to da Ciljevi održivog razvoja komplementiraju sa procesom integracije Republike Srbije u Evropsku uniju. Takođe, narodni poslanik, prof. Milorad Mijatović, koordinator Fokus grupe zadužene za praćenje implementacije Ciljeva održivog razvoja u Narodnoj skupštini, na informativnom seminaru u Vrdniku i javnom slušanju održanom u Domu Narodne skupštine, u novembru ove godine, u organizaciji Odbora za spoljne poslove, istakao je snažan interes Skupštine za implementaciju Agende i ukazao da se glavni zadaci Fokus grupe ogledaju u nadzoru, kontroli i podsticanju daljih koraka na polju dostizanja Ciljeva održivog razvoja, apostrofirajući važan zadatak da Srbija sačini novu strategiju održivog razvoja za nastupajući period.

Osvrnula na deo Agende koji se tiče delokruga Odbora za zdravlje i porodicu. Naime, jedan od ciljeva Agende je obezbeđivanje zdravog života i promovisanje blagostanja za ljude svih generacija, a aktivnosti koje je potrebno preduzeti za potrebe ovog cilja do 2030. godine su:

 **-** smanjiti stopu svetske smrtnosti na porođaju na manje od 70 na 100.000 porođaja; posvetiti pažnju izlečivim bolestima novorođenčadi i dece do 5 godina, radi smanjenja stope smrtnosti novorođenčadi u svim zemljama na najmanje 12 na 1000 živorođenih i dece ispod 5 godina na najmanje 25 na 1000 živorođenih; zaustaviti epidemiju HIV-a, tuberkuloze, malarije i tropskih bolesti, boriti se protiv hepatitisa, infektivnih i drugih prenosivih bolesti; smanjiti za jednu trećinu broj prevremenih smrtnih slučajeva od nezaraznih bolesti kroz prevenciju i lečenje, promovisati mentalno zdravlje i blagostanje; pojačati prevenciju zloupotrebe supstanci i lečenje posledica takve zloupotrebe, što obuhvata i zloupotrebu opojnih droga i štetnu upotrebu alkohola; obezbediti univerzalni pristup zdravstvenim uslugama za reproduktivno zdravlje (između ostalog i uslugama za planiranje porodice, informisanje i obrazovanje), integrisanje pitanja reproduktivnog zdravlja u nacionalne strategije i programe; obezbediti univerzalno zdravstveno osiguranje, uključujući i zaštitu od finansijskog rizika, pristup najvažnijim, kvalitetnim uslugama zdravstvene zaštite, kao i bezbednim, efikasnim, kvalitetnim i pristupačnim lekovima i vakcinama za sve ljude; značajno smanjiti broj smrtnih slučajeva i bolesti izazvanih opasnim hemikalijama, zagađenjem i kontaminacijom vazduha, vode i zemljišta; ojačati sprovođenje okvira Protokola o eliminaciji nezakonite trgovine duvanskim proizvodima SZO; pružiti podršku istraživanju i razvoju proizvodnje lekova i vakcina za neprenosive i prenosive bolesti, koje primarno pogađaju zemlje u razvoju; obezbediti pristup najvažnijim lekovima u skladu sa Deklaracijom iz Dohe o Sporazumu o trgovinskim aspektima prava intelektualne svojine i javnom zdravlju, koja potvrđuje pravo zemalja u razvoju da koriste u potpunosti odredbe Sporazuma u pogledu olakšica u zaštiti javnog zdravlja, i posebno, omogućavanja pristupa lekovima za sve; značajno povećati finansiranje zdravlja i zapošljavanja, usavršavanja, obuka i ostanak radne snage u zemljama u razvoju, posebno u najmanje razvijenim i ostrvskim zemljama u razvoju; ojačati kapacitete svih država, posebno onih u razvoju, za rano upozoravanje, smanjenje i upravljanje nacionalnim i globalnim rizicima, a na globalnom nivou do kraja 2020. godine, prepoloviti broj smrtnih slučajeva i povreda do kojih dolazi u saobraćajnim nesrećama na putevima.

U skladu sa delekrugom Odbora za zdravlje i porodicu, neophodno je razmotriti predloge zakona i drugih opštih akata koji se bave ovim ciljevima. Prema podacima SZO, grupa hroničnih nezaraznih bolesti u koje spadaju kardiovaskularne bolesti, rak, hronične bolesti disajnih puteva i dijabetes, predstavljaju vodeći uzrok smrtnosti a broj obolelih svakim danom sve više raste. Naglasila je da su ove bolesti dominantne i kod našeg stanovništva. Stoga je u oblasti javnog zdravlja neophodno jačanje preventivne zdravstvene zaštite, te smanjenje najdominantnijih hroničnih nezaraznih bolesti (bolesti krvotoka, malignih bolesti i dijabetesa), smanjenje prevremene smrtnosti, kao i nesposobnosti i prevremenog mortaliteta uzrokovanog povredama, smanjenje negativnih efekata zaraznih bolesti, posebno HIV/AIDS-a i tuberkuloze, i unapređenje zdravlja osetljivih populacionih grupa.

Prioriteti Republike Srbije u sferi javnog zdravlja su i razvoj adekvatnog informacionog sistema, praćenje osnovnih indikatora i stvaranje baze podataka na nacionalnom, regionalnom i lokalnom nivou. Mere za unapređenje zdravlja podrazumevaju i razvijanje kapaciteta zdravstvenih, istraživačkih i akademskih institucija za istraživanje faktora rizika, oboljevanja, umiranja, opterećenja društva bolestima, ali i razvijanje pre svega ustanova primarne zdravstvene zaštite i programa prevencije. Nezaobilazno je i podizanje nivoa obrazovanja u oblasti javnog zdravlja. Na kraju izlaganja je istakla da je za narodne poslanike od izuzetnog značaja donošenje novih zakona kojima će se ići u korak sa vremenom i potrebama, kao i usaglašavanje sa međunarodnim standardima i postavljenim ciljevima.

Četvrta tačka dnevnog reda: **Razmatranje predstavki građana i ogranizacija**

 Predsednik Odbora doc. dr Darko Laketić je obavestio prisutne da je Radna grupa Odbora za razmatranje predstavki u sastavu: dr Dragana Barišić, dr Milovan Krivokapić i prof. Žarko Korać, razmotrila nove predstavke pristigle Odboru i pripremila predloge za njihovo rešavanje. Potom je dao reč izvestiocu Radne grupe.

 Dr Dragana Barišić je izvestila Odbor o pristiglim predstavkama i predlozima Radne grupe za njihovo rešavanje:

 1.Podnosilac: **Udruženje ''Pacijenti protiv psorijaze 3P''** (06-2943/17 **od 8.11.17.)** Predmet: Molba Odboru da pomogne, da se biološka terapija za pacijente sa umerenim i teškim oblikom psorijaze, koji nisu odgovorili na sistemsku terapiju i više nemaju nikakvu mogućnost lečenja, stavi na Listu lekova, i postane dostupna ovim teškim pacijentima**.** Naime, Udruženje navodi da je psorijaza ozbiljno sistemsko, autoimuno oboljenje, često udruženo sa drugim bolestima, te da neadekvatno lečen pacijent sa psorijazom postaje bolesnik sa ozbiljno narušenim zdravljem i mnogobrojnim komplikacijama. Zbog težine bolesti i stigmatizacije, oboleli imaju problem sa nalaženjem zaposlenja a suočavaju se i sa diskriminacijom. Naglašavaju da se terapija psorijaze u Srbiji nije promenila više od 30 godina, a da se u Evropi i zemljama u regioni pacijenti leče biološkom terapijom već 10 godina. Uz razumevanje problema ograničenih finansijskih sredstava, ističu da neadekvatno lečeni pacijenti predstavljaju veliki trošak za zdravstveni sistem i društvo s obzirom na komorbiditete i posledice po pacijenta, njegov radni status, uticaj na porodicu, pa bi se obezbeđivanjem biološke terapije, ove posledice i trošak smanjili. Predlog Radne grupe: Predstavku proslediti RFZO na nadležnost, s molbom da Centralna komisija za lekove, uz mišljenje odgovarajuće republičke stručne komisije, razmotri zahtev da se biološka terapija za pacijente sa umerenim i teškim oblikom psorijaze, uvrsti na Listu lekova koji se propisuju i izdaju na teret sredstava obaveznog zdravstvenog osiguranja. Nakon postupanja RFZO-a, Odbor traži obaveštenje o ovom zahtevu.

 2.Podnosilac: Udruženje obolelih od spinalne mišićne atrofije ''SMA Srbija'' (06-3547/17 ****od 17.11.17.)**** Predmet: Molba Udruženja za podršku Odbora, kako bi što pre u Srbiji počela primena leka ''Spinraza'', koji se koristi u Americi, a od 2017. godine i u Evropi, s obzirom na izvanredne rezultate primene ovog leka (progresija se zaustavlja, motorne funkcije znatno ojačaju, oboleli prestaju sa korišćenjem aparata za disanje, većina obolelih stane na noge, deca koja dobiju lek po rođenju ne pokazuju nijedan simptom bolesti). Predlog Radne grupe: Predstavku proslediti RFZO -Centralnoj komisiji za lekove, na nadležnost, s molbom da razmotri zahtev ovog udruženja za stavljanje inovativnog leka ''Spinraza'' na Listu lekova koji se propisuju i izdaju na teret sredstava obaveznog zdravstvenog osiguranja. Nakon postupanja RFZO-a, Odbor traži obaveštenje o ovom zahtevu.

 3.Podnosilac: **Nikica Stojanović**, Novi Sad (07-3649/17 **od 22.11.17.)**

Predmet: Primedbe na Izveštaj o veštačenju Medicinskog fakulteta u Beogradu, Institut za sudsku medicinu-broj: SMO 08/17, u vezi predmeta Osnovnog suda u Novom Sadu –broj: P 6065/13, povodom lečenja tužioca- Stojanović Nikice u Očnoj klinici KCV u 2008. godini. Predlog Radne grupe: S obzirom na to da se vodi parnični postupak pred Osnovnim sudom u Novom Sadu, te poštujući načelo podele vlasti, Odbor nema nadležnost da postupa u ovom predmetu.

 **4.**Podnosilac: **Snežana Sušić**, Aleksandrovac (07-3764/17 **od 1.12.17.)**

Predmet: Roditelj prijavljuje vršnjačko nasilje nad detetom, koje je učenik prvog razreda OŠ ''Aca Aleksić'' u Aleksandrovcu, te ukazuje na neodgovarajuće reagovanje stručnog osoblja i uprave škole. Traži da se omogući nezavisna, stručna kontrola ovog slučaja, radi sprečavanja učestalog vršnjačkog nasilja.

Predlog Radne grupe: Predstavku proslediti Ministarstvu prosvete na nadležnost, uz apel Odbora da se preduzmu sve zakonom propisane aktivnosti i mere za sprečavanje učestalog vršnjačkog nasilja.

 5. Podnosilac: Društvo multiple skleroze Srbije (07-3771/17 **od 1.12.17.)**

Predmet: Molba da se pacijentima obolelim od multiple skleroze (relapsno remitentna forma multiple skleroze) omogući lečenje terapijom prve linije (interferon i glatiramer acetat) koja je dokazano efikasna u smanjenju broja pogoršanja, usporavanju razvoja invaliditeta, kao i da se o trošku RFZO-a određenom broju pacijenata koji ne reaguju na ovu terapiju omogući inovativna terapija druge linije. Predlog Radne grupe: Predstavku proslediti RFZO-u na nadležnost, s molbom da Centralna komisija za lekove, uz mišljenje odgovarajuće republičke stručne komisije, razmotri zahtev da se osobama obolelim od multiple skleroze omogući lečenje terapijom prve linije (interferon i glatiramer acetat) kao i da se određenom broju pacijenata koji ne reaguju na ovu terapiju omogući inovativna terapija druge linije, na teret sredstava RFZO, saglasno članu 43. Zakona o zdravstvenom osiguranju. Odbor traži obaveštenje o ovom zahtevu.

 **6.** Podnosilac: **Narodna poslanica Branka Stamenković** (06-3804/17 **od 4.12.17.)** Predmet: Predlog za organizovanje javnog slušanja o razlozima pada obuhvata vakcinacije protiv preventabilnih zaraznih bolesti. Narodna poslanica- član Odbora za zdravlje i porodicu, je saglasno članu 84 Poslovnika NS podnela predlog za organizovanje javnog slušanja, predložila je temu i spisak lica za učešće u javnom slušanju.Predlog Radne grupe: Odbor je u decembru 2016. godine održao javno slušanje na temu vakcinacije, sa naročitim osvrtom na HPV imunizaciju. Imajući u vidu da su ovom odboru, pored ove, sugerisane i druge teme za javno slušanje, predsednik Odbora je istakao da će se na nekoj od narednih sednica analizirati značaj svake predložene teme, radi donošenja zajedničke odluke o narednom javnom slušanju.

 7.Podnosilac: **Privredna komora Srbije** (4-4023/17 **od 6.12.17.)** Predmet: Radi informisanja Odbora, dostavlja dopis upućen Ministarstvu finansija u vezi neredovnog izmirivanja obaveza državnih zdravstvenih ustanova prema veledrogerijama, sa prilogom koji čini referentni izveštaj konsultantske kuće Deloitte d.o.o.Srbija koji obuhvata analizu dugovanja državnih zdravstvenih ustanova prema članicama Grupacije veledrogerija Privredne komore Srbije.Predlog Radne grupe: Upoznati Odbor sa informacijom.

 **8.**Podnosilac: Goran Milovanović, Brzan (07-4022/17 **od 6.12.17.)** Predmet: Ukazivanje na potrebu da se u Srbiji vrši kontrola ispravnosti vode u individualnim bunarima, imajući u vidu da je članom 3. Zakona o rudarstvu i geološkim istraživanjima navedeno da su podzemne i površinske vode geološki resursi, te da se može zaključiti da su svi bunari uključujući i individualne vlasništvo Republike Srbije. S tim u vezi konstatuje da je Ustavom RS zagarantovano pravo svakog građanina na zdravu životnu sredinu i na blagovremeno i potpuno obaveštavanje, te postavlja pitanje zašto nema kontrole vode u individualnim bunarima u selima, što može biti ozbiljan problem i uzročnik mnogih bolesti. Podseća da je Zakonom o zaštiti stanovništa od zaraznih bolesti propisanno obezbeđivanje zdravstvene ispravnosti vode za piće građana koji imaju javno snabdevanje vodom, te predlaže da se novim zakonom o sanitarnom nadzoru obuhvati i kontrola zdravstvene ispravnosti vode za piće u individualnim bunarima. Predlog Radne grupe: Predstavku proslediti Ministarstvu zdravlja na razmatranje imajući u vidu da je u toku izrada nacrta zakona o sanitarnom nadzoru.

 9.Podnosilac: **Udruženje za pomoć i podršku osobama sa mukopolisaharidozom i srodnim lizozomskim oboljenjima** - MPS Srbija (07-4027/17 **od 6.12.17.)**

Predmet: Udruženje apeluje u ime 13 pacijenata (osam maloletnih lica i pet odraslih, uzrasta 2-29 godina) obolelih od retke progresivne metaboličke bolesti mukopolisaharidoze, da im se pomogne da hitno dobiju lek- enzimsku zamensku terapiju, kako bi se sprečilo dalje narušavanje njihovog zdravlja i sačuvali životi. Naime, lek Vimizim je odobren u SAD i Evropi, i u desetogodišnjoj studiji i daljoj primeni se pokazao uspešnim. Od Agencije za lekove i medicinska sredstava dobijena je 2016. godine dozvola za upotrebu leka, koji još uvek nije dostupan za naše osiguranike. Udruženje traži da se u budžetskoj liniji za lečenje retkih bolesti i retkih tumora, obezbede odgovarajuća sredstva za lečenje ovih pacijenata koji su sada diskriminisani.

Takođe traže sastanak sa predstavnicima Odbora. Predlog Radne grupe: Predstavku proslediti RFZO-u i Ministarstvu zdravlja na nadležnost, s obzirom na to da je u pitanju retka bolest. Odbor traži odgovor Ministarstva zdravlja i RFZO-a o ovom pitanju.

 10. Podnosilac: Anonimna grupa lekara Instituta za kardiovaskularne bolesti Sremska Kamenica (07-4259/17 **od 26.12.17.)** Predmet: Ukazivanje anonimne grupe lekara na koruptivan, nestručan i nesavestan rad hirurga dr Žike Jonjeva, zaposlenog u Institutu za kardiovaskularne bolesti Vojvodine. Predlog Radne grupe: Predstavku proslediti Ministarstvu zdravlja, Sektoru za inspekcijske poslove, na nadležnost, s predlogom da saglasno članu 243. Zakona o zdravstvenoj zaštiti, izvrši nadzor nad zakonitošću rada zdravstvene ustanove odnosno inspekcijski nadzor i Odbor izvesti o postupanju.

 11. Podnosilac: Stomatološka komora Srbije (180-4302/17 **od 27.12.17.) Pr**edmet: Predlog za izmenu Nacrta zakona o zdravstvenoj zaštiti, kojim traže pored ostalog, da se privatna praksa uvrsti u Plan mreže zdravstvenih ustanova. Predlog Radne grupe: Predstavku proslediti Ministarstvu zdravlja na razmatranje .

 12. Podnosilac: Institut za javno zdravlje Srbije ''Dr Milan Jovanović Batut'' (9-4283/17 **od 26.12.17.)** Predmet: Molba Instituta da Skupština doprinese održavanju akcije obeležavanja XII Evropske nedelje borbe protiv raka grlića materice i svetlosno oboji kupolu zgrade Narodne siupštine u tirkizno zeleno, u periodu od 28. januara do 3. februara 2018. godine, što predstavlja simbol borbe protiv ove bolesti. Kao i ranijih godina, podrška Narodne skupštine u obeležavanju nedelje borbe protiv raka grlića materice je od velikog značaja jer je naša zemlja prema vrednosti stopa incidencije i mortaliteta od ove bolesti među prvih pet u Evropi. Predlog Radne grupe: Predstavku proslediti Generalnom sekreterijatu NS radi postupanja.

U diskusiji povodom ove tačke dnevnog reda, učestvovali su: prof. dr Dušan Milisavljević, doc. dr Darko Laketić, prof. dr Žarko Korać, mr. dr Ljubica Mrdaković Todorović, prim. dr Milovan Krivokapić i dr Meho Mahmutović.

Prof. dr Dušan Milisavljević je istakao značaj ove tačke dnevnog reda, s obzirom na to da mnogi građani, inače često nevidljivi za sistem, obraćanjem Odboru na ovaj način, opravdano očekuju od narodnih poslanika da zastupaju njihove inetrese. Podržao je iznete predloge Radne grupe i podvukao značaj rešavanja predstavki pod rednim br. 2, 5. i 9. U vezi sa tim, ukazao je na važnost uključenja Srbije u savremene trendove lečenja spinalne mišićne atrofije. Apelovao je da se obolelim od multiple skleroze o trošku RFZO-a omogući lečenje u Banji Trepča, koja dokazano ima blagotvorno i lekovito dejstvo na ove obolele. Imajući u vidu da je ova banja privatizovana i da RFZO obolele od multiple skleroze upućuje u druge banje, izneo je predlog Udruženja ovih pacijenata, da deo iznosa oni sami doplate kako bi se lečili u ovoj banji ili da država sačini ugovor sa ovom banjom, kako bi obolelima od multiple skleroze omogućila najoptimalnije uslove. Svestan je da za lečenje retkih bolesti naša država izdvaja dosta sredstava, ali smatra da je neophodno u budžetu iznaći još sredstava za decu obolelu od Hanterovog sindroma, kojih nema mnogo. U vezi sa tim, podržava preporuke Svetske zdravstvene organizacije da se uvedu veće takse na alkohol i duvan, kako bi se i na taj način pomoglo u lečenju retkih bolesti.

Doc. dr Darko Laketić je rekao da većina predstavki upućenih ovom odboru predstavlja borbu pojedinca i udruženja za uvođenje novina u lečenju ili za postavljanje dijagnoze u slučaju retkih bolesti. Imajući u vidu da se pravilnici RFZO-a neprekidno ažuriraju u skladu sa finansijskim mogućnostima države, izrazio je nadu da će i ove predstavke imati pozitivan epilog. Ocenio je da država pravi pomake u oblasti uvođenja inovativnih lekova, a kvalitativni iskoraci u terapiji mnogih oboljenja to i dokazuju.

 Prof. dr Žarko Korać je predložio da Odbor prosleđuje predstavke nadležnima na razmatranje sa preporukom rešavanja određenog problema i pozitivnog ishoda, s obzirom na to da Odbor zastupa interese građana. Dodao je i to da RFZO kao i drugi organi koji rešavaju ove predmete, odluku donose u skladu sa svojim aktima, stručnim mišljenjem i mogućnostima. S tim u vezi smatra da zahtev Udruženja obolelih od psorijaze treba podržati, sa preporukom Odbora da im se omogući biološka terapija, imajući u vidu da je psorijaza ozbiljno sistemsko oboljenje, te da se godinama unazad oboleli obraćaju Odboru iznoseći svoje probleme.

Prof. dr Dušan Milisavljević je podržao izneti predlog polazeći od predstavničke uloge Narodne skupštine uz napomenu da određena pitanja treba sagledati sa stručnog aspekta te adekvatno tome treba formulisati i preporuku.

Mr. dr Ljubica Mrdaković Todorović je pohvalila rad Radne grupe i izrazila nadu da će nadležni adekvatno odgovoriti na iste.

Prim. dr Milovan Krivokapić je predložio da predstavku pod rednim brojem 10, koju je podnela anonimna grupa lekara Instituta za kardiovaskularne bolesti Sremska Kamenica, treba proslediti i Lekarskoj komori Srbije, imajući u vidu predmet predstavke.

 Dr Meho Mahmutović, državni sekretar Ministarstva zdravlja, istakao je da je u poslednjem periodu, na predlog republičke stručne komisije koja prati evropske i svetske standarde u ovoj oblasti, uvedeno dosta inovativnih lekova u našoj zemlji, a u toku su pregovori za još neke lekove. Ova komisija inače svoj predlog prosleđuje Centralnoj stručnoj komisiji RFZO-a, koja od ukupne količine sredstava predviđene za nabavku lekova, uz pregovore sa farmaceutskim kućama radi ušteda, donosi konačnu odluku o uvođenju novih medicinski potvrđenih lekova. Povodom anonimne predstavke, rekao je da Ministarstvo dobija veliki broj tih prijava i da reaguje na svaku, odnosno prosleđuje ih inspekciji koja proverava iznete navode.

Odbor je jednoglasno (13 za, od ukupno 13 prisutnih) usvojio Predlog Radne grupe za postupanje po predstavkama, sa dopunama koje su izneli prof. dr Žarko Korać i prim. dr Milovan Krivokapić.

Peta tačka dnevnog reda: **Razno**

Povodom ove tačke dnevnog reda nije bilo predloga ni diskusije.

 Sednica je završena u 14, 45 časova.

 SEKRETAR PREDSEDNIK

 Božana Vojinović Doc. dr Darko Laketić